Ugyanezen év júliusában, a Molotov–Ribbentrop-paktum aláírása évfordulóját közvetlen megelőzően nyilvánosságra került, hogy a paktum valóban tartalmazott egy záradékot a Baltikum Szovjetunió általi bekebelezésére (amint az meg is történt 1940-ben) valamint Lengyelország felosztására a Szovjetunió és Németország között. A keserű múlt valósággá vált és újabb lökést adott a balti országok népeinek, akik így, az előre eltervezett elnyomás miatt, még jogosabbnak érezték követeléseiket. Végül, a szocialista tömb 1989 őszén összeomlott, ami teret adott a feltételezésnek, hogy Gorbacsov be nem avatkozási politikája a SZU belső fejleményeire is ki fog terjedni.